钦定古今图书集成/明伦汇编/官常典/第727卷 > 张顺 张贵
## 钦定古今图书集成/明伦汇编/官常典/第727卷 > 张顺 张贵

按《宋史忠义传》：“顺，民兵部将也。襄阳受围五年，宋闯
知其西北一水曰清泥河，源于均、房，即其地造轻舟
百艘，以三舟联为一舫，中一舟装载，左右舟则虚其
底而掩覆之。出重赏募死士，得三千。求将，得顺与张
贵。俗呼顺曰矮张，贵曰竹园张，俱智勇素著，诸将所
服，俾为都统，出令曰：‘此行有死而已，汝軰或非本心，
宜亟去，毋败吾事’！”人人感奋。汉水方生，发舟百艘，稍
进团山下。越二日，进高头港口，结方陈，各船置火枪、
火炮、炽炭、巨斧、劲弩。夜漏下三刻，起矴出江，以红灯
为识。贵先登顺殿之。乘风破浪，径犯重围，至磨洪滩
以上，北军舟师布满江面，无隙可入。众乘锐，凡断铁
緪，攒杙数百，转战百二十里，黎明，抵襄城下。城中久
绝援，闻救至，踊跃气百倍，及收军，独失顺。越数日，有
浮尸愬流而上，被介胄，执弓矢，直抵浮梁。视之，顺也
身中四枪六箭，怒气勃勃如生，诸军惊以为神，结冢
敛葬，立庙祀之。贵既抵襄，襄帅吕文焕力留共守。贵
恃其骁勇，欲还郢，乃募二士能伏水中，数日不食，使
持蜡书赴郢求援。北兵增守益密，水路连锁数十里，
列撒星椿，虽鱼虾不得度，二人遇桩，即锯断之，竟达
郢。还报许发兵五千，驻龙尾洲，以助夹击。刻日既定，
乃别文焕东下，点视所部军洎登舟，帐前一人亡去，
乃有过被挞者，贵惊曰：“吾事泄矣，亟行，彼或未及知。”
复不能衔枚隐迹，乃举炮鼓噪发舟，乘夜顺流断緪，
破围冒进，众皆辟易。既出险地，夜半天黑，至小新城，
大兵邀击，以死拒战。沿岸束荻列炬，火光烛天如白
昼。至勾林滩，渐近龙尾洲，遥望军船旗帜纷披，贵军

三十里，而大兵得逃卒之报，据龙尾洲，以逸待劳。贵
战已困，出于不意，杀伤殆尽，身被数十枪，力不支；见
执卒不屈死之。乃命降卒四人舁尸至襄，令于城下
曰：“识矮张乎？此是也！”守陴者皆哭，城中丧气。文焕斩
卒，以贵附葬顺冢，立双庙祀之。